王操之舊京帖贊
作者：岳珂
朝代：宋

paragraphs: 永嘉戎馬摇乾坤，渡江一馬黄屋奔。
中原文獻無復存，僅有筆陣興王門。
猗歟大令趾右軍，幾年埒美名金昆。
片紙斷爛如瑶琨，鸞蛟蛇蚓置勿論。
爲問此帖當何人，豺狼父子蟻君臣。
綱常肇自清濁分，孰能自植無君恩。
是時咸洛塵霾昏，阡原變徙陵谷翻。
家人丘隴何足言，痛裂乃爾摧心肝。
義熙九土封函關，遺氓遮道挽息真。
矢口止誦公家墳，人心大義端不泯。
誰其主議畫淮濆，伊瀍王氣空膏屯。
悠悠千載有此臣，委質無乃慚州民。
感歎遺墨氣涌山，我欲請劍同朱雲。
收亭楸檟方成阡，大呼爲叫九天閽。